作者:李涉
標題:山中五無奈何
內容:無奈落葉何，紛紛滿衰草。疾來無氣力，擁戶不能掃。欲訪雲外人，都迷上山道。無奈澗水何，喧喧夜鳴石。疏林透斜月，散亂金光滴。欲訪澗底人，路窮潭水碧。無奈阿鼎何，嬌啼索梨慄。柴門正風雨，千向千回出。欲識老病心，賴渠將過日。無奈梅花何，滿巖光似雪。春風總未至，獨自驚時節。欲見惆悵心，又看花上月。